Народно читалище „Слънце-1879“ е единствения културно – информационен център на територията на град Ихтиман. През изтеклия период то доказа своята съпричастност към духовните нужди и интереси на населението от нашия град.

Пандемията от коронавирус Ковид – 19 през 2021 година доказа колко много хората от Ихтиман се нуждаят от дейностите, които предлага читалището. Празните концертни зали, пустите репетиционни, копнеещите за изява читалищни дейци, желаещите книги читатели ни принудиха да актуализираме списъка с културните събития онлайн.

При строго спазване на противоепидемичните мерки, продължихме да осигуряваме достъп до традиционните информационни услуги, които предлага библиотеката.

За съжаление някои масови културни събития на закрито, концерти и фестивали в страната и чужбина бяха отменени, но творческите състави на читалището, продължиха да репетират и запазиха участниците си.

Репетиции „онлайн“, „у дома” или „с маски в читалището” бяха ключовите думи за нашите художествени състави:

**I.ХУДОЖЕСТВЕНО – ТВОРЧЕСКА ДЕЙНОСТ**

 През 2021 година в Народно Читалище “Слънце-1879” продължиха да развиват дейност следните художествени състави: Дамски хор „Средногорка“; Певческа група за автентичен фолклор; Градски духов оркестър; Дамска вокална група „Солей“; Танцов ансамбъл “Слънце”; Младежка театрална формация „Фантазия” ; Детска вокална група „Звънче“ ; Детска театрална формация „Фантазия”; Детска вокална група „Слънчице”; Група за модерни танци; Рок – група „DIB“, Рок – група „Заплаха“ и Рок – група „Райзинг Форс“.

 През 2021 г. разширихме дейността с възобновяването на театралния състав и привличането на Пенсионерски мажоретен състав.

 През изминалата година Народно Читалище ”Слънце-1879” успя да запази дейността на художествените колективи, както и специалистите, които ги ръководят. Въпреки пандемията читалищните дейности бяха финансово обезпечени от държавната и общинска субсидии.

* ТЕАТРАЛЕН СЪСТАВ

В началото на новия есенно – зимен сезон започнаха репетициите на Театралния състав, който от основаването на читалището, до края на 80-те години на 20 век беше емблема на художествената читалищна дейност. Ръководен от незабравимия Петър Джахов, който му отдаде живота си, читалищният театър достигна върхове в театралното изкуство. Следа оставиха и Методи Делев, Николай Нешев и Ромео Метанов. В момента техните последователи, подготвят комедията на Дарио Фо „Не всеки крадец е мошенник“. Съставът се ръководи от професионалният актьор и режисьор Любомир Фърков, с който ни свързва дългогодишно ползотворно сътрудничество.

* ПЕНСИОНЕРСКИ МАЖОРЕТЕН СЪСТАВ

Състои се от жени в пенсионна възраст. Те имат за цел да участват в публични изяви и мероприятия, както в града, така и извън него. Жените са 12 на брой и танцуват върху популярни и актуални мелодии. Ръководител на състава е Анелия Попова. Взеха участие в Коледния онлайн концерт на читалището.

* ДАМСКИ ХОР „СРЕДНОГОРКА“

През периода ръководител на хора е Магдалина Тенекева. Съставът се състои от 15 хористки, които изпълняват популярни възрожденски, стари градски песни и обработен фолклор. Съставът участва в концерта по случай Майските дни на изкуствата и Коледния онлайн концерт на читалището.

* ПЕВЧЕСКА ГРУПА ЗА АВТЕНТИЧЕН ФОЛКЛОР

Групата съществува от 64 години и е уникална за България, със своите предимно хороводни и жетварски песни. Те звучат така както са ги изпълнявали нашите баби и прабаби. Съставът участва в концерта по случай Майските дни на изкуствата и Коледния онлайн концерт на читалището.

* ГРАДСКИ ДУХОВ ОРКЕСТЪР „ПЕТЪР ПЕШЕВ“

Оркестърът се ръководи от военния диригент майор Петър Францов и в него участват 15 музиканти. Репертоарът на състава включва тържествени маршове, обработена народна музика и жанрови песни. Оркестърът участва във възпоменателната церемония и поклонение по случай 148 години от гибелта на Апостола на свободата Васил Левски ; Трети март; Тържествен концерт по случай 24 май, честването на 136 години от Съединението на Княжество България с Източна Румелия и Коледния онлайн концерт на читалището.

* ДАМСКА ВОКАЛНА ГРУПА „СОЛЕЙ“

В групата участват 10 човека ръководени от Вероника Христова, които продължават да изпълняват популярни песни от различни жанрове. Групата участва в програмата за честването на 3 март ; В концерта по случай Майски дни на изкуствата; Празника на град Ихтиман „Успение Богородично“; Коледния онлайн концерт на читалището.

Вокалната група участва в третото издание на Националния фолклорен фестивал „Фолклорни ритми – 2021“ град Созопол, където получи грамота и признанието на публиката.

ТАНЦОВ АНСАМБЪЛ “СЛЪНЦЕ”

Не е имало празници без участието на ансамбъла. Благодарение на техните танцувални умения, много от читалищните мероприятия са очаквани с трепет от родители, приятели и любители на народните танци. Ръководители са хореографите Анелия Попова, Владислав Василев и репетитор Йорданка Кацарова. Участниците в ансамбъла са от различни възрастови групи. През 2021 г. взеха участие в: тържеството на местността Кръста по случай 143 години от Освобождението на България; Тържествен концерт по случай 24 май; в концерта посветен на Майските дни на изкуствата 2021; в Празника на град Ихтиман „Успение Богородично“; честването на 136 години от Съединението на Княжество България с Източна Румелия и участия в събори и празници на селата в Община Ихтиман – Черньово, Боерица, Венковец. В Коледния онлайн концерт на читалището.

Представиха се отлично в ХI Български национален шампионат по фолклор „Еврофолк 2021“ град Велико Търново, който се провежда под егидата на Европейската асоциация на фолклорните фестивали – EAFF. Ансамбълът беше отличен със златен медал, почетна грамота и носител на почетния знак на Старопланински събор „Балкан фолк“. Всички изпълнения на участниците бяха записани и ще бъдат излъчвани многократно по над 20 кабелни и сателитни телевизии.

* МЛАДЕЖКА ТЕАТРАЛНА ФОРМАЦИЯ „ФАНТАЗИЯ”

Ръководител на състава е Деян Статулов. Съставът се състои от 15 младежи на възраст от осми до дванадесети клас. За Коледа те представиха онлайн рецитала „Зимно настроение“.

* ДЕТСКА ТЕАТРАЛНА ФОРМАЦИЯ „ФАНТАЗИЯ”

Ръководена от Деян Статулов тя се състои от 15 деца от 1 до 4 клас. Децата имат проведени онлайн репетиции. Представиха се отлично в Коледния онлайн рецитал.

* ДЕТСКА ВОКАЛНА ГРУПА „ЗВЪНЧЕ“

 Ръководител е дългогодишната преподавателка по акордеон в Школата по изкуства към читалището Магдалина Тенекева. Групата наброява 24 деца до 8 клас, които притежават много добри вокални умения и интересно сценично поведение. Вокалната група участва в тържествения концерт по случай 24 май; В концерта по случай „Майски дни на изкуствата“. Участва и в Коледния онлайн концерт.

* ДЕТСКА ВОКАЛНА ГРУПА „СЛЪНЧИЦЕ”

Ръководител на вокалната група е Калин Душков, със специалности по пиано и класическо пеене от Музикалната академия „Панчо Владигеров” и артист в Националната опера. Групата се състои от 25 талантливи деца. Те изпълняват популярни детски песни. Участие в тържествения концерт по случай 24 май; Коледния онлайн концерт на читалището.

* ГРУПА ЗА МОДЕРНИ ТАНЦИ

Групата с ръководител Надежда Ружинова продължава да поддържа интереса на децата, които обичат модерните танци. Участваха в концерта посветен на Майски дни на изкуствата и в Коледния онлайн концерт на читалището.

* РОК - ГРУПА “DIB”

Музикантите от Рок група “DIB” участват активно в културния живот на града ни. В момента работят върху записите на първия си албум. Участваха в рок - концерта посветен на празника на града.

* РОК – ГРУПА „Райзинг Форс“

Ръководител на групата е Николай Балабанов. Тримата възпитаници на Школата по изкуства доказаха, че упоритите занимания завършват с грандиозен успех. На концерти с тяхно участие залата е препълнена от фенове на рок – музиката. През 2021 участваха в рок - концерта посветен на Празника на града.

* РОК – ГРУПА „ЗАПЛАХА“

Ръководител на групата е Георги Кърджов. Групата се отличава с по – твърдо звучене и има много почитатели. През изтеклия период групата имаше промени в състава и предимно репетираха.

* „ВЕЧНИТЕ МУЗИКАЛНИ ШЕДЬОВРИ“. По този проект и през изминалата година продължи сътрудничеството и репетициите с петима музиканти от Софийската опера – струнен квартет и пианист, за подготовката и реализацията на третото издание на концерта „Вечните музикални шедьоври“ – едно изключително, високо художествено начинание, където със средствата на класически и акустични инструменти, бяха представени песни на световно известни състави – „Битълс, „Ролинг Стоунс“, „Ди Пърпъл“, „Криданс“ и др. и което се посрещна с голям интерес от публиката. Предстои продължение, което се очаква с нетърпение от любителите на този музикален жанр.

**II.ШКОЛА ПО ИЗКУСТВА**

 През отчетния период школата към читалището постигна значителни успехи. Трябва да отбележим запазването на основните дейности и форми на обучение. Благодарение на ръководството на читалището се обогати материалната база, оборудваха се нови зали за обучение и се създадоха много добри условия за работа. В школата са сформирани класове по пиано, народни танци, модерен балет, и др. При спазване на противоепидемичните мерки се провеждаха часовете по пиано с ръководител Калин Душков и народни танци с ръководител Анелия Попова. Част от репетициите бяха заснети и представени онлайн на фейсбук страницата на читалището.

 През 2021 г. се въведоха нови образователни форми – обучения за въведение в програмирането със „Scratch“ . В новата обособена за целта зала, оборудвана с компютри и мултимедия, беше проведен курса за начинаещи – ученици от 5 и 6 клас ръководен от Костадин Динков. В момента подготвя програма за обучение на напреднали, която скоро ще стартира.

**III.БИБЛИОТЕКА :**

През 2021 г. в условията на пандемия се оформиха четири основни направления на работа в библиотеката, които максимално да отговарят на потребностите на жителита на град Ихтиман.

1. Дейности, когато библиотеката работи с читатели
2. Дейности, когато библиотеката не работи с читатели
3. Работа по проекти
4. ДЕЙНОСТИ ОНЛАЙН

**Дейности, когато библиотеката работи с читатели**

* Продължихме да обслужваме читатели, като спазвахме всички противоепидемични мерки
* Децата от "Школа по изобразително изкуство" към ОДК подариха на библиотеката КНИГА-МАРТЕНИЦА! Така предизвикаха усмивки в читателите от всички възрасти.

Библиотеката се превръща в културно пространство за жителите на Ихтиман от всички възрасти, не само с книгите , но и с изложби и други културни събития.

* Тематична изложба "За буквите" посветена на 11 май - църковен празник на Светите братя Кирил и Методий и професионален празник на библиотекаря. Съвместно с ОДК.
* Четене в библиотеката с ученици от четвъртите и седмите класове на ОУ "Св. Св. Кирил и Методий" гр. Ихтиман
* Час по българска литература в библиотеката с ученици от 11 клас от СУ „Христо Ботев” град Ихтиман с преподавател г-жа Веска Лазова.
* Рецитал на популярни стихотворения на открито на Параклиса “Свети Георги” за пенсионерите от Ихтиман и селата, отразен в медиите.
* Конкурс за рисунка, по прочетена книга от библиотеката на тема “В света на приказките”.

За прекрасните илюстрации, които направиха, участниците получиха грамоти.

* Децата от четвърта група “Калинка” на ДГ «Гьончо Белев» направиха своето първо посещение в градската библиотека. Прочетохме им приказка, забавляваха се и получиха подарък.
* Децата от ДГ «Здравец» разглеждаха книги, пяха песни и казваха стихотворения на истински микрофон и разпознаха приказните герои от изложбата «В света на приказките»
* Тематична изложба "БУДИТЕЛИ ОТ МОЯ РОДЕН ГРАД"2021 изготвена по случай празничния 1 ноември 2021 година от Школата по Изобразително изкуство към "ЦПЛР-ОДК град Ихтиман"

**Дейности, когато библиотеката не работи с читатели**

* **Направихме частична инвентаризация като**

Проверихме 12 190 книги от тях:

2108 са отчислени

7054 са в селата

Налични са 3028

Липси няма

* Продължихме да отразяваме книгите в автоматизирания каталог.

До момента сме направили 31015 записа.

* Прекласиране на книгите по Стандарта от 2017 г. от Галина Овнарова и

Веселина Костадинова, назначени по Програма за хора с увреждания от Бюро по труда.

Прекласирани за 2021 г. около 5 000 книги.

**Работа по проекти**

* **РАБОТА ПО ПРОЕКТ “Българските библиотеки съвременни центрове за четене и информираност”2021 -** Със средствата, отпуснати по проекта в размер на 2638,56 лв., са закупени 279 нови книги, подбрани съобразно интересите и потребностите на читателите от град Ихтиман – художествена литература за деца и възрастни, учебна литература, научни и научно-популярни издания.
* **РАБОТА ПО ПРОЕКТ като партньори на ОУ “Димчо Дебелянов”**
* Тематична среща по проект на ОУ „Димчо Дебелянов” град Ихтиман и библиотеката при НЧ «Слънце-1879» по НП „Осигуряване на съвременна образователна среда”, Модул „Библиотеките като образователна среда” на Министерство на образованието.
* Лекция на тема „Вечните български народни приказки” предизвика интерес у децата към книгата и четенето. Учениците са вече читатели на библиотеката и имат читателски карти.
* Лекцията на тема „Аз обичам да чета” беше реализирана с участието на учениците под формата на игра. По картини от изложбата в „Света на приказките” децата разпознаха приказните герои, от кои приказки са и разказваха с удоволствие самите приказки
* В приказният свят на Андерсен

Четене на приказки на Андерсен на дистанционен микрофон. Всеки иска да чете.

**ДЕЙНОСТИ ОНЛАЙН**

* Презентация за Свети Валентин и Трифон Зарезан съвместно с Пенсионерски клуб “Еледжик”.
* ПРЕДСТАВЯНЕ НА НОВАТА КНИГА НА СТАМБОЛОВЕЦА ГЕОРГИ ИЛИЕВ - „БЪЛГАРЕ”.

За читателите на ихтиманската библиотека, оперният певец, възпитаник на Школата по изкуства в нашето читалище, подари 10 броя от книгата си.

* ПРЕДСТАВЯНЕ НА НОВАТА КНИГА НА ИХТИМАНЕЦА

Д-Р ВАЛЕНТИН БАРОВ - „ИСТИНСКИ РАЗКАЗИ”.

„Истински разкази” е завладяващо четиво. Авторът направи щедрото дарение от 10 книги за читателите на библиотеката.

* Отбелязване на 23 АПРИЛ

СВЕТОВЕН ДЕН НА КНИГАТА И АВТОРСКОТО ПРАВО!

* Библиотеката отбелязва с изложба в отдела за възрастни

125 годишнината от рождението на Арчибалд Кронин

* 200 години от рождението на Достоевски
* 195 годишнината от рождението на

Карло Колоди

* Индивидуално обучение по компютри чрез вайбър

**В библиотеката работят 2 библиотекари с висше библиотечно образование.**

* **Статистически показатели за 2021**

Библиотечен фонд – 54290

Набавени нови книги – 359

Текущи периодични издания /в заглавия/ - 5

Читатели – 1299

Посещения – 8128

От тах в читалните -248

Заети библиотечни документи – 7733

Справочно библиографска и инф. работа -356

**IV.ПРОЕКТИ, ПРОГРАМИ, СЪТРУДНИЧЕСТВО**

1. Спечелен проект по Програма „Българските библиотеки – съвременни центрове за четене и информираност“ 2021 г. на Министерство на културата – финансова подкрепа в размер на 2638,56 лв.за закупуване на книги.
2. Проект на ОУ „Димчо Дебелянов” град Ихтиман и библиотеката при НЧ «Слънце-1879» по НП „Осигуряване на съвременна образователна среда”, Модул „Библиотеките като образователна среда” на Министерство на образованието.
3. Читалището предостави оборудвана с нови компютри зала и осигури преподавател за реализирането на дейностите по Проект „Нови умения и компетентности за зелена и екологична България“ – НБТЗ 2021 г., в който участват Дирекция „Бюро по труда“ град Ихтиман и ЦПО към КНСБ. По проекта се проведе обучение по професия „Оператор на компютър“, специалност „Текстообработване“. Сътрудничеството с Бюрото по труда е високо оценено от читалището. Безценни са съветите на г-жа Диана Найденова за назначаване на работници по Програми и Мерки от Агенцията по заетостта. Съвместно с директора на Бюрото по труда г-жа Светлана Колева, която ни оказва пълно съдействие и ни изпраща подходящи кадри, които се включват успешно в читалищната дейност, организираме и информационни срещи за безработните, които са високо оценени на национални форуми като пример за партньорство.

**V. РАБОТА С МАЛЦИНСТВАТА**

1. Бяха проведени индивидуални консултации в библиотеката за написване на автобиографии, мотивационни писма и търсене на работа по интернет за хора от ромски произход в работоспособна възраст.
2. Стимулиране на читателската активност на ученици от ромски произход от ОУ „Димчо Дебелянов“ чрез поредица от интерактивни образователни инициативи проведени в библиотеката.
3. Стимулиране на читателската активност на ученици от ромски произход от ОУ „Св. Св. Кирил и Методи“ чрез извънкласно четене в библиотеката.

**VI.МАТЕРИАЛНА БАЗА И ДРУГИ ДЕЙНОСТИ**

През изминалата година във фоайето на читалището беше обособена нова камерна зала, оборудвана с техника за провеждане на компютърно обучение и курсове, както и за репетиции на читалищните състави.

 Читалището имаше основно участие при провеждането на културни събития и празници в Община Ихтиман при реализирането на културния календар – Възпоменателната церемония и поклонение по случай 148 години от гибелта на Апостола на свободата Васил Левски ; Тържества посветени на Националния празник – 3 март; Фестивала „Майски дни на изкуствата“, на който присъстваха състави от цялата страна; Празника на българската просвета и култура – 24 май; Празника на детето – 1 юни; Празника - събор на град Ихтиман „Успение Богородично“ и честването на 136 години от Съединението на Княжество България с Източна Румелия; Празника на Народните будители – 1 ноември; Коледни празници.

На финала на нашият отчет искаме специално да подчертаем подкрепата на ръководството на община Ихтиман и на Общински съвет, които осигуряват финансирането на най-важните дейности, средства за поддръжка и ремонти на сградата, ел.енергия, парно отопление, консумативи, материална база и инвентар, обогатяване на библиотечен фонд и абонаменти на периодични издания, възнаграждения на ръководители на състави и помощен персонал. Трябва изрично да подчертаем, че през последните години се извършиха най-мащабните дейности по обновяване на сградата от нейното откриване през

1970 г. до сега.

Направи се генерален ремонт, саниране и повишаване на енергийната ефективност на цялата сграда, оборудване и обзавеждане на салоните, репетиционните зали и работните помещения. Извършен е основен ремонт на сценичните съоръжения и механизация, закупи се ново модерно немско компютърно сценично осветление и ефекти от най-престижната фирма „Динакорд“ . През изминалата година, се извърши монтаж на нова климатична отоплителна система в големият салон.

Всички художествени колективи получиха нови сценични костюми. Осигурява им се финансиране за участие в страната и на международни форуми и фестивали, където представят общината и печелят престижни награди.

Финансират се концерти и издаване на албуми.

Обогати се инструментариумът и апаратурата на съставите.

С ръка на сърцето можем да кажем, че са много малко общините, които имат такова отношение към най-старата и устойчива културна институция в нашата страна-Българското Читалище. Но направеното остава за гражданите и ще се помни от поколенията.

Стотици са наградите получени от читалищните състави-медали, ордени, плакети , грамоти и отличителни знаци, чието изброяване би ни отнело много време. По-важните от тях са изложени във фоайето, където всеки може да ги види. За своята дейност в полза на обществото и принос в развитието на читалищното дело в нашата страна, Народно Читалище „Слънце-1879“ е удостоено с най-високият държавен орден в областта на културата-„Кирил и Методи“-първа степен и с гордост носи и ще защитава приза получен през годините-„Читалище с най-богата културна и активна дейност“.

**РЪКОВОДСТВО**

**ЧИТАЛИЩНО НАСТОЯТЕЛСТВО**

НИКОЛАЙ КИРИЛОВ БАЛАБАНОВ – ПРЕДСЕДАТЕЛ

ИЛИЯ ДИМЧОВ БАРОВ - ЧЛЕН НА ЧН

ДИАНА НАНКОВА НАЙДЕНОВА - ЧЛЕН НА ЧН

СВЕТЛА ЙОРДАНОВА АЙНАДЖИЙСКА - ЧЛЕН НА ЧН

**ПРОВЕРИТЕЛНА КОМИСИЯ – ЧЛЕНОВЕ:**

ГЕОРГИ ПАВЛОВ ХРИСТОВ

ЯСЕН ИВАНОВ ЧУРУКОВ

СВЕТОСЛАВ ДИМИТРОВ ЧОКУРОВ